Oor speletjies, vir Toeka-Tokkel | Tannie Frannie
Oor speletjies, vir Toeka-Tokkel
Toortsie se "grond en stof en klippe" het my nou geïnspireer om ook terug te dink…
"Giffie" was op 'n stadium 'n gunstelingspeletjie, maar ek moes gaan Google-loer om die reëls in besonderhede te onthou, want ek het dit net 'n kort rukkie gespeel, toe belet my ouers daardie speletjie. Ofskoon hulle my toegelaat het om 'n willewragtig te wees, het hulle die streep by hierdie speletjie getrek – waarskynlik omdat hulle dit regtig as gevaarlik beskou het. Ek onthou die drie gaatjies in die grond, die plat klippe wat gegooi word en soms hoog opgespring het, die opwinding en die inspanning…
Teen die garage-muur het ek "sewetjie" gespeel ('n spel wat seker meer gepas was vir 'n dogtertjie): sewe verskillende maniere om sewe maal 'n tennisbal teen die muur te gooi en weer te vang, bv. vang dit direk; laat dit een keer hop voor jy dit vang; laat dit twee keer hop; gooi dit onder jou been deur; draai in die rondte voor jy dit vang… Vang jy mis, moet jy weer heel voor begin!
Op my tannies se groot erf in Potch was daar 'n heerlike gelyk stuk rooi grondpad waar mens die mooiste "hopscotch"-raamwerke kon trek – die een met die kringe en dubbelblokke en ook die vierkantige een. As ek ooit my kleinkinders wil leer speel, sal ek weer eens moet gaan Google-loer, want ek het al die reëls vergeet. Ag, en waar gaan ons 'n stukkie grond kry in hierdie stedelike wêreld van teer, sement en plaveisel?
9 thoughts on "Oor speletjies, vir Toeka-Tokkel"
Mei 26, 2016 om 5:19 vm
Jy het my reg getag, maar WP het my nie laat weet nie!
Hopscotch! Ek dink dís wat ons by die melkstal gespeel het, maar dit het nie 'n naam op ons plaas gehad nie. Ek moet tog onthou km dit vir my kleknkinders te leer, soos jy voorstel.
Ek sou nooit verder as nr 2 met die tennisbalspeletjie gekom het nie.
Mei 26, 2016 om 8:41 vm
Ek het nou ook eers "giffie" gaan opsoek. Ken dit nie juis nie. Die balspeel was ook baie gewild vroeër jare. Ek dink hopscotsh het kinders nogal natuurlike balans geleer. Vandag weet hul nie van al die lekker speletjies nie. Dankie vir jou lekker vertelling.
Terug pieng: Toeka-Tokkel no 17: n Mens in elke blom… – I scrap 2
Mei 26, 2016 om 2:53 nm
Ek het al vergeet van "sewetjie". Dit was 'n heerlike speletjie vir daardie dae wat jy alleen by die huis was, maar ons het 'n wit huis gehad en die rooi kolle teen die mure het my pa ballisties gemaak. Wanneer hy wel by die huis was en probeer konsentreer het op die argiteksplanne planne wat hy besig was om op te trek of 'n middagslapie wou vaNG – wel, laat dit maar daar.
Mei 26, 2016 om 5:33 nm
Heheheh, gelukkig het ek 'n garagemuur gehad, ver weg van die slaapkamers af.
Mei 26, 2016 om 5:46 nm
Klink lekker gelukkig!
Mei 27, 2016 om 7:16 vm
So veel beter as om gapend voor 'n televisie te sit
Mei 27, 2016 om 1:06 nm
Ag ja sewetjie…. skoon daarvan vergeet, dit was sooooo lekker. Het net so lekker met 'n raket teen die muur tennis gespeel. Heerlike kinderdae!!!